মুখ্যমন্ত্রী হিসেবে শপথ নিলেন মমতা বন্দ্যোপাধ্যায়। রেড রোডের রাজকীয় মঞ্চে দাঁড়িয়ে এদিন শপথবাক্য পাঠ করলেন তিনি। তাঁকে শপথবাক্য পাঠ করালেন রাজ্যপাল কেশরিনাথ ত্রিপাঠী। 
মমতা ছাড়া তাঁর মন্ত্রিসভার ৪২জন সদস্য শপথ গ্রহণ করলেন। প্রতি দফায় পাঁচজন করে মন্ত্রী শপথ নিলেন। পূর্ণমন্ত্রী হিসাবে যেসব উল্লেখযোগ্য নতুন মুখ শপথ নিলেন, তাঁদের মধ্যে ছিলেন শুভেন্দু অধিকারী, শোভন চট্টোপাধ্যায়, আব্দুর রেজ্জাক মোল্লার মতো মন্ত্রীরা।
মমতার শপথগ্রহণ অনুষ্ঠানে হাজির ছিলেন অখিলেশ যাদব, নীতিশ কুমার, অরবিন্দ কেজরিবালের মতো অন্যান্য রাজ্যের মু্খ্যমন্ত্রীরা। ছিলেন কেন্দ্রীয় মন্ত্রী অরুণ জেটলি, বাবুল সুপ্রিয়। লালুপ্রসাদ যাদব, ফারুক আবদুল্লার মতো জাতীয় স্তরের নেতারাও উপস্থিত ছিলেন। এ ছাড়াও মমতার শপথগ্রহণ অনুষ্ঠান উপলক্ষে গোটা টলিউড কার্যত রেড রোডে উপস্থিত হয়েছিল। ছিলেন ঋতুপর্ণা সেনগুপ্ত, সৌরভ গঙ্গোপাধ্যায়ের মতো তারকারা। 
মোট ২৯জন পূর্ণমন্ত্রী এবং ৮জন প্রতিমন্ত্রী এদিন শপথ নিয়েছেন। এছাড়াও ৫জন স্বাধীন দায়িত্বপ্রাপ্ত মন্ত্রীও শপথ নেন। শপথগ্রহণের পরেই নবান্নে নতুন মন্ত্রিসভার প্রথম বৈঠক বসবে। কে কোন দফতরের মন্ত্রী হন, সেটাই এখন দেখার। শপথগ্রহণের পরেই শোভন চট্টোপাধ্যায়, শুভেন্দু অধিকারীর মতো বেশ কয়েকজন মন্ত্রী মমতার পায়ে হাত দিয়ে প্রণাম করেন। আধ ঘণ্টার মধ্যেই শেষ হয় শপথগ্রহণ অনুষ্ঠান।
মমতার শপথ, দেখুন ভিডিও ১

 
হাজির লালু, নীতিশরা। দেখুন ভিডিও ২